Notum sit omnibus tàm præsentibus quàm futuris, quòd cùm querela verteretur inter Guillelmum Cellerarium Trenorchiesenm ex unâ parte;  Philippum Capellanum S. Andreæ ex alia, super portione oblationum ejusdem Ecclesiæ, tandem per manus istorum, scilicèt Otg. Prioris Ulchisiaci, Hug. Prioris Griviliaci, Guillelmi Vicarii de Chastel, Raynaldi Capellani de Plottes, Landrici de Piscaria Sacerdotis, quos communiter arbitros elegerunt, taliter inter eos est pacificatum. Siquidem Cellerarius in omnibus oblationibus quæ ad Missam parrochialem in Ecclesiâ S. Andreæ fient, duas partes habebit, exceptis Missis defunctorum, absolutionibus, confessionibus, visitationibus infirmorum, speris peregrinorum, in quibus Cellerarius nullam portionem accipiet. Si verò Capellanus vel Vicarius ejus, antè Missam Parrochialem, vel post, pro Purificatione mulierum, vel pro benedictione nubentium celebraverit, oblationes tantùm quas personæ nubentium, vel mulieres ad purificationem venientes faciunt, Capellani erunt. Si autem ab aliis aliquid oblatum fuerit, Cellerarius duas partes habebit. Celebratis nuptiis, cùm nubentes ad Ecclesiam veniunt, in omnibus oblationibus duas partes habebit Cellerarius, excepto pane  vino quod mulier nupta offeret, quòd Capellanus habebit. In oblationibus quæ in die Parascheve ad Officium fient, Cellerarius duas partes habebit, exceptâ cerâ quæ in cereo Sabbato Sancto benedicendo debet mitti. In omnibus oblationibus quæ per totum annum singulis diebus in prædictâ Ecclesiâ offeruntur, Cellerarius duas partes habebit, exceptis his quæ superiùs excipiuntur. Hæc compositio de voluntate  assensu Petri Abbatis  Conventûs Trenorchiensis facta fuit,  ab utraque parte sine contradictione approbata. Et nè processu temporis aliqua super hoc possit quæstio suboriri, Ego Robertus Cabilonensis Episcopus,  ego P. Abbas,  Conventus Trenorchiensis, ad petitionem utriusque partis, præsentem cartam sub cyrografo divisam, in testimonium veritatis sigillorum nostrorum munimine fecimus roborari. Actum anno ab Incarn. Domini M. CC. XV. sedente in Urbe sanctissimo patre nostro Innocentio, regnante in Franciâ victoriosissimo Rege Philippo.